บลจ.กรุงไทย แจงสถานการณ์ดอยซ์แบงก์ไม่กระทบกองทุน
บลจ.กรุงไทย แจงสถานการณ์ดอยซ์แบงก์ไม่กระทบกองทุน KT-FINANCE-KT-BOND เหตุไม่ได้ลงทุนหุ้น-ตราสารหนี้ดอยซ์แบงก์
4 ต.ค. 2559

นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) หรือ บลจ.กรุงไทย เปิดเผยว่า จากการที่ตลาดมีความกังวลต่อความสามารถในการชำระหนี้ และผลประกอบการของ ดอยซ์ แบงก์ ตามที่กระทรวงยุติธรรมสหรัฐได้เรียกร้องให้ ดอยซ์ แบงก์ ต้องจ่ายค่าปรับเป็นเงินประมาณ 1.4 หมื่นล้านดอลลาร์สหรัฐ เพื่อยุติการสอบสวนในคดีที่เกี่ยวข้องกับการจำหน่ายหลักทรัพย์ที่มีสัญญาจำนองค้ำประกัน (MBS) ซึ่งเป็นต้นเหตุของวิกฤตการเงินโลกในปี 2008 เป็นเหตุให้ราคาหุ้นของ ดอยซ์ แบงก์ ดิ่งลงอย่างต่อเนื่องจากแรงขายของนักลงทุน หลังมีข่าวนี้ออกมาจากความวิตกกังวลนี้ส่งผลต่อตลาดหุ้นกลุ่มสถาบันการเงินและยุโรป
ทั้งนี้ กองทุนเปิดเคแทม เวิลด์ ไฟแนนเชียล เซอร์วิส ฟันด์ ( KT-FINANCE) ซึ่งลงทุนในกองทุนรวมหลักของ Fidelity Funds-Global Financial Services Funds และบริหารโดย FIL Investment Management ได้รายงานว่า กองทุนดังกล่าวไม่ได้มีการลงทุนในหุ้นหรือตราสารที่ออกโดย ดอยซ์ แบงก์ จากข้อมูล ณ วันที่ 30 กันยายน 2559
อย่างไรก็ตาม ทาง FIL Investment Management ไม่เชื่อว่าเหตุการณ์ที่กำลังกังวลกันอยู่นี้จะทำให้เกิดการล้มละลายของ ดอยซ์ แบงก ได้และทางออกที่น่าจะเป็นไปได้มากกว่าที่จะเกิดขึ้นอาจจะต้องมีการปรับโครงสร้างบางอย่างหรือการเพิ่มทุนของดอยซ์ แบงก์ ที่จะสามารถช่วยเหลือต่อสถานะทางการเงินของดอยซ์ แบงก์ ได้
ส่วนกองทุนเปิดเคแทม เวิลด์ บอนด์ ฟันด์ ( KT-BOND) มีนโยบายกระจายการลงทุนไปในตราสารหนี้ทั่วโลก ซึ่งลงทุนในกองทุนรวมหลักของ PIMCO Global Bond Fund จากข้อมูลที่ทาง Pimco สามารถเปิดเผยได้เป็นการทั่วไป ณ เดือนมิถุนายน 2559 ก็ไม่ได้มีการลงทุนในตราสารที่ออกโดย ดอยซ์ แบงก์  เช่นกัน
สำหรับผลตอบแทนของกองทุน KT-FINANCE ณ วันที่ 23 กันยายน 2559 ย้อนหลัง 3 เดือน อยู่ที่ 3.63%  6 เดือน อยู่ที่ 6.31% และ1 ปี อยู่ที่ 2.29% ในขณะที่เกณฑ์มาตรฐาน AIMC 3 เดือน อยู่ที่ 0.69% 6 เดือนอยู่ที่ 3.86% และ 1 ปี อยู่ที่ -2.11% ส่วนกองทุน KT-BONDผลตอบแทนย้อนหลัง 3 เดือนอยู่ที่ 1.73% 6 เดือนอยู่ที่ 0.44% และ 1 ปี อยู่ที่ 0.18% ในขณะที่ เกณฑ์มาตรฐาน AIMC 3 เดือน อยู่ที่ -0.45% 6 เดือนอยู่ที่ 3.61% และ 1 ปีอยู่ที่ 5.29%